b'\n_START_ARTICLE_\nLahutusmeetodid\n_START_PARAGRAPH_\nLahutusmeetodid keemias h\xc3\xb5lmavad mitmesuguseid protseduure ja protsesse, mida kasutatakse ainete segu komponentide \xc3\xbcksteisest eraldamiseks. _NEWLINE_Ainete lahutamine p\xc3\xb5hineb komponentide f\xc3\xbc\xc3\xbcsikaliste v\xc3\xb5i keemiliste omaduste erinevustel. Vastavalt valitakse lahutamisprotseduur. Ainete lahutamine on massi \xc3\xbclekande protsess._NEWLINE_Praktikas tuleb tihti eraldada individuaalne puhas komponent looduslikust v\xc3\xb5i s\xc3\xbcnteetilisest produktist, kui see kujutab endast ainete segu v\xc3\xb5i sisaldab lisandeid. Lahutamisprotsessi mahukus v\xc3\xb5ib olla mikrogrammidest tonnideni olenevalt eesm\xc3\xa4rgist: keemiline anal\xc3\xbc\xc3\xbcs, laboratoorne preparaat v\xc3\xb5i t\xc3\xb6\xc3\xb6stuslik tootmine. N\xc3\xa4iteks toornafta t\xc3\xb6\xc3\xb6deldakse saamaks eriotstarbelisi fraktsioone: gaasilised s\xc3\xbcsivesinikud, bensiin, diislik\xc3\xbctus, m\xc3\xa4\xc3\xa4rde\xc3\xb5lid, asfalt. _NEWLINE_Mehaanilised lahutusmeetodid on tavaliselt eelistatavamad, kuna need on kiiremad ja odavamad, kuid mitte alati rakendatavad. Paljudel juhtudel tuleb soovitud tulemuse saavutamiseks kasutada erinevate meetodite kombinatsioone. Ainete keemiline muundamine selektiivses keemilises reaktsioonis v\xc3\xb5i derivatiseerimisreaktsiooni kaudu osutub efektiivseks juhul, kui moodustuvad esmastest erinevate omadustega \xc3\xbchendid, nii et neid on v\xc3\xb5imalik lahutada mingi mehaanilise v\xc3\xb5i f\xc3\xbc\xc3\xbcsikalis-keemilise meetodiga. N\xc3\xa4iteks reaktsioon \xc3\xbche komponendi sademesse viimiseks, seej\xc3\xa4rel eraldamine filtrimisega ja kuivatamine._NEWLINE_Lahutusmeetodid on \xc3\xbchtlasi ka ainete puhastamise meetodid. Puhastamiseks on tihti vajalik teatud protseduure korrata mitmekordselt. Suure efektiivsusega lahutusmeetodid on n\xc3\xa4iteks mitmed kromatograafilised ja fraktsioneeriva destillatsiooni meetodid, kus loendamatu arv kordi korduvad esimesel juhul ainete sorptsioon ja desorptsioon ning, teisel juhul, aurustumine ja kondensatsioon. Mitmekordne tahke materjali ekstraktsioon lahustiga toimub Soxhleti ekstraktoris.'